Alcàsser Brilla: FUTUR 2030
Vie, 24/12/2021 - 18:00

Alcàsser brilla per com som: un poble de gent treballadora, solidària i emprenedora que construeix el seu futur amb la constància del dia a dia, esforçant-se per millorar i progressar cap a una localitat més sostenible, habitable, en la qual la felicitat és un dels pilars on s'assenta el benestar de la ciutadania.

Alcàsser brilla per la seua història construïda amb l'espenta del seu veïnat, del seu teixit productiu, del seu associacionisme i de les institucions que sempre han representat a la seua ciutadania. Eixa conjunció d’interessos i il·lusions en l'assoliment de l'èxit i de les oportunitats que hui en dia podem gaudir, ens permet continuar el camí de ser un poble de referència, on totes les persones tenen cabuda i poden desenvolupar els seus projectes de vida.

Perquè continuar en el camí de la sostenibilitat, individual i col·lectiva, suposa assumir amb valentia els reptes del segle XXI que hem d’assolir. En eixe sentit, Alcàsser brilla per impulsar l'estratègia municipal per aconseguir els Objectius del Desenvolupament Sostenible al nostre poble. Les circumstàncies actuals exigeixen accions de present alhora que mirem i

estimem un futur en què Alcàsser brilla pel seu desenvolupament econòmic i socialment sostenible.

Alcàsser vol ser llaurador del seu destí, un poble que es fonamenta sobre les seues pròpies determinacions.

Un poble pioner en el respecte al seu entorn, garantint el futur de la nostra forma de vida, el nostre sistema productiu, i de totes les generacions que venen.

Per tot això, Alcàsser Brilla | FUTUR 2030